En dreng på seks år blev i weekenden lagt i kunstigt koma, fordi han havde indtaget væske fra farens drikkedunk. Den viste sig at indeholde flydende narko, skriver Skive Folkeblad.

Ulykken skete lørdag, da drengen var ude at køre med sine forældre.

På et tidspunkt fik drengen fat i farens dunk og tog en slurk. Den indeholdt GHB, oplyser politiet til Ritzau.

Dette stof kendes også som fantasy eller som flydende ecstasy, selv om det har den modsatte virkning af det sidstnævnte. Det er bedøvende og beroligende.

Senere kom den påvirkede dreng på Viborg Sygehus, hvor han blev overført til intensivafdelingen og lagt i kunstigt koma.

Den seksårige var så svækket, at han havde besvær med selv at trække vejret, oplyser lokalpolitiet til Skive Folkeblad.

Sent lørdag aften var drengen våget op og i bedring, fortæller politiassistent Niels Bach til mediet.

Ordensmagten aflagde besøg hos forældrene, og her blev der også fundet nogle gram kokain.

De sociale myndigheder har fået orientering om hændelsen.